AARHUS: Ved busstoppestedet, mens man står og venter? Nej.

Uden for biblioteket? Nej.

Legepladsen, hvis man går lidt væk fra børnene? Nej.

Så genbrugsstationen da, når man er blevet træt i armene af at skovle? Heller ikke.

Fremover kan borgerne i Aarhus se frem til langt mindre rygning udendørs i det offentlige rum. I hvert fald den del, der er kommunalt ejet. Det besluttede byrådet onsdag aften.

- Desværre er der en stor stigning i antallet af unge rygere, og i forvejen dør næsten 14.000 danskere hvert år på grund af rygning. Derfor skal vi reagere. Jeg ser frem til, at vi får røgfrie legepladser, busstoppesteder og røgfrie udearealer ved alt fra lokalcentre og biblioteker til administrationsbygninger og sundhedscentre, siger Jette Skive (DF), der er rådmand for Sundhed og Omsorg.

Samme Jette Skive fik af flere af de øvrige partier stor ros for at have været bannerfører for sagen.

- Jeg tror, det kommer til at give genlyd over hele Danmark, og at mange andre kommuner vil følge efter. Vi er meget vidtgående, men det er ment i en positiv forstand. Og det skyldes ikke mindst Jette Skive, der har indsatsen mod rygning som et stort hjertebarn, lød det fra Lone Hindø (S).